SKRIFTLIG FORESPØRGSEL E-1472/00

af Alejandro Agag Longo (PPE-DE) til Kommissionen

(10. maj 2000)

Om: E-handel

I sin henstilling om de overordnede retningslinjer for de økonomiske politikker omtaler Kommissionen gentagne gange produktionspotentiellet og den økonomiske vækst, som ligger i e-handelen. Kommissionen opfordrer således udtrykkeligt medlemsstaterne til at træffe foranstaltninger, som gør det muligt at udnytte denne mulighed i dens fulde udstrækning.

Kan Kommissionen mere konkret gøre rede for, hvilke retningslinjer medlemsstaterne efter dens opfattelse bør følge på dette område?

Svar afgivet af Erkki Liikanen på Kommissionens vegne

(30. juni 2000)

E-handel forventes at få vidtgående virkninger på virksomhedernes organisation og konkurrenceevne, samtidig med, at den vil medføre store fordele for forbrugerne. Gennem anvendelse af e-handel kan virksomhederne modernisere deres forretningsprocesser, opnå besparelser og yde kunderne bedre service. Udbredelse af e-handel er en forudsætning for at gøre traditionelle industrier mere konkurrencedygtige og åbne op for udviklingen af nye erhvervsaktiviteter og virksomheder. Erfaringerne fra USA viser, at e-handel har spillet en væsentlig rolle i økonomisk vækst og skabelse af nye jobs.

Kommissionen opfordrer derfor europæiske virksomheder til at udnytte det potentiale, der ligger i e-handelen og anbefaler medlemsstaterne at iværksætte effektive foranstaltninger til fremme af udbredelsen af e-handel.

Kommissionen er i færd med at udarbejde de retlige rammer til fremme af e-handel og fjernelse af mulige hindringer. Dette omfatter en række lovgivningsmæssige aktioner omkring privatlivets fred, sikkerhed, copyright og telekommunikationsbestemmelser. Der er for nylig vedtaget et rammedirektiv(1), hvori man fastslår, at princippet om de eksisterende bestemmelser vedrørende det fælles marked også finder anvendelse på tjenester, der tilbyder e-handel. Direktivet behandler retten til at etablere virksomhed, onlinekontrakter, ansvar i forbindelse med illegal transmission samt forbrugerbeskyttelse.

Initiativet e-Europe, der blev iværksat af Kommissionen i december 1999, sigter mod at fremskynde indførelsen af digitalteknologier i EU og behandler en lang række emner, herunder uddannelse, internetadgang, forskning, risikokapital og applikationer af offentlig interesse. På topmødet i Lissabon blev Rådet og Parlamentet opfordret til at gennemføre vedtagelsen af alle igangværende lovforslag vedrørende e-handel inden udgangen af 2000. Medlemsstaterne bør så hurtigt som muligt overføre disse bestemmelser til national ret, og denne proces skal være afsluttet inden 2001.

Kommissionen skitserer i sin meddelelse Udfordringer for erhvervspolitikken i den videnbaserede økonomi(2) hvordan den agter at fremme iværksætterånden og opfordre virksomhederne, herunder især små og mellemstore virksomheder (SMV'er) til at gå i gang med e-handel. I samspil med dette initiativ har Kommissionen også indledt en benchmarking-operation, der med egnede indikatorer vil vise graden

af fremskridt i medlemsstaterne og EU som helhed hen mod den ny økonomi. Resultaterne heraf vil hvert år blive meddelt Det Europæiske Råd.

(1) Rådets og Europa-Parlamentets direktiv om visse retlige aspekter af informationssamfundstjenester, navnlig elektronisk handel, i det indre marked 4/5/2000.

(2) KOM(2000) 256 endelig udg.